CELEX: 32021D1427
Language: hu
Date: 2021-05-21 00:00:00
Title: A Bizottság (EU) 2021/1427 végrehajtási határozata (2021. május 21.) az (EU) 2021/555 európai parlamenti és tanácsi irányelvben meghatározott, az engedélyek megtagadásával kapcsolatos igazgatási együttműködési rendelkezéseknek a belső piaci információs rendszer igénybevételével történő végrehajtására irányuló kísérleti projektről (EGT-vonatkozású szöveg)

2021.9.1.   
               
               
                  HU
               
               
                  Az Európai Unió Hivatalos Lapja
               
               
                  L 307/20
               
            
         A BIZOTTSÁG (EU) 2021/1427 VÉGREHAJTÁSI HATÁROZATA
         (2021. május 21.)
         az (EU) 2021/555 európai parlamenti és tanácsi irányelvben meghatározott, az engedélyek megtagadásával kapcsolatos igazgatási együttműködési rendelkezéseknek a belső piaci információs rendszer igénybevételével történő végrehajtására irányuló kísérleti projektről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a belső piaci információs rendszer keretében történő igazgatási együttműködésről és a 2008/49/EK bizottsági határozat (1) hatályon kívül helyezéséről szóló, 2012. október 25-i 1024/2012/EU európai parlamenti és tanácsi rendeletre és különösen annak 4. cikke (1) bekezdésére,
         mivel:
         
                     (1)
                  
                  
                     Az 1024/2012/EU rendelettel létrehozott belső piaci információs rendszer (a továbbiakban: IMI) a Bizottság által, a tagállamok közreműködésével kidolgozott, az interneten keresztül elérhető szoftveralkalmazás, amelynek célja, hogy a határokon átnyúló információcserét és a kölcsönös segítségnyújtást megkönnyítő, központosított kommunikációs mechanizmus biztosításával segítséget nyújtson a tagállamoknak az uniós jogi aktusokban az információcserére vonatkozóan előírt követelmények teljesítésében.
                  
               
                     (2)
                  
                  
                     Az 1024/2012/EU rendelet 4. cikkének (1) bekezdése lehetővé teszi a Bizottság számára, hogy kísérleti projekteket hajtson végre annak értékelésére, hogy hatékony eszköz lenne-e az IMI az említett rendelet mellékletében fel nem sorolt uniós jogi aktusok igazgatási együttműködésre vonatkozó rendelkezéseinek végrehajtására.
                  
               
                     (3)
                  
                  
                     Az (EU) 2021/555 európai parlamenti és tanácsi irányelv (2) a tagállamok közötti igazgatási együttműködésről rendelkezik a tűzfegyverek megszerzésének és tartásának ellenőrzésével kapcsolatban. Az említett irányelv 18. cikke előírja a Bizottság számára, hogy részletes szabályokat állapítson meg a cikkben említett információk elektronikus úton történő szisztematikus cseréjére vonatkozóan. A Bizottság elfogadta az említett cikk (4) bekezdésében említett, az engedélyek megtagadásával kapcsolatos szisztematikus információcserére vonatkozó részletes szabályok megállapításáról szóló (EU) 2021/1423 felhatalmazáson alapuló rendeletet (3). Az IMI hatékony eszköz lehetne az említett felhatalmazáson alapuló rendelet hatálya alá tartozó igazgatási együttműködési rendelkezés végrehajtásához. Ezért az említett igazgatási együttműködési rendelkezésnek egy, az 1024/2012/EU rendelet 4. cikke szerinti kísérleti projekt tárgyát kell képeznie.
                  
               
                     (4)
                  
                  
                     Az IMI-nek biztosítania kell azokat a technikai funkciókat, beleértve egy adattár létrehozását, amelyek lehetővé teszik a tagállamok illetékes hatóságai számára, hogy teljesítsék az (EU) 2021/1423 felhatalmazáson alapuló rendeletben meghatározott kötelezettségeiket.
                  
               
                     (5)
                  
                  
                     Az IMI-nek elő kell segítenie a tagállamok hatóságai közötti igazgatási együttműködést, azáltal hogy lehetővé teszi számukra az IMI-adattárban való keresést annak ellenőrzésére, hogy egy magánszemélyt eltiltottak-e a tűzfegyverek megszerzésétől vagy tartásától. Annak érdekében, hogy tiszteletben tartsák azoknak a magánszemélyeknek az adatvédelmi jogait, akiknek az adatait tartalmazza az adattár, a nemzeti hatóságok kizárólag az egy adott magánszemélyre vonatkozó információt tekinthetik meg. Nem kereshetnek adatokat más kritériumok, például az egy adott időszakban vagy egy adott tagállamban regisztrált összes megtagadás alapján.
                  
               
                     (6)
                  
                  
                     Annak érdekében, hogy – miután az 1024/2012/EU rendelet 14. cikke értelmében már nem szükségesek – a kísérleti projekt során kicserélt adatok zárolásra kerüljenek, egyértelműen ki kell jelölni egy időpontot, amelytől kezdve az említett cikk céljából többé már nincs szükség az adatokra. Az időpontnak azzal a dátummal kell megegyeznie, amely naptól kezdődően az (EU) 2021/1423 felhatalmazáson alapuló rendelet 5. cikke értelmében a megtagadásról szóló határozathoz fűződő információ többé már nem elérhető az IMI-ben. Azt is helyénvaló tisztázni, hogy a zárolás után három évvel az adatok automatikusan törlődnek az IMI-ből, anélkül, hogy hivatalosan le kellene zárni azokat.
                  
               
                     (7)
                  
                  
                     Az 1024/2012/EU rendelet 4. cikkének (2) bekezdése szerint a Bizottság a kísérleti projekt eredményeinek az értékelését benyújtja az Európai Parlamentnek és a Tanácsnak. Helyénvaló meghatározni az értékelés benyújtásának időpontját.
                  
               
                     (8)
                  
                  
                     Az e határozatban előírt intézkedések összhangban vannak az 1024/2012/EU rendelet 24. cikke alapján létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A kísérleti projekt
            Az (EU) 2021/555 irányelv 18. cikkének (4) bekezdése – amennyiben az e bekezdésben említett információcsere az (EU) 2021/1423 felhatalmazáson alapuló rendelet hatálya alá tartozik – a bekezdésben meghatározott igazgatási együttműködési rendelkezésnek a belső piaci információs rendszer (a továbbiakban: IMI) igénybevételével történő végrehajtására irányuló kísérleti projekt tárgyát képezi az említett felhatalmazáson alapuló rendeletben részletezetteknek megfelelően.
         
         
            2. cikk
            Illetékes hatóságok
            A kísérleti projekt alkalmazásában az (EU) 2021/555 irányelv 18. cikkének (3) bekezdésében említett nemzeti hatóságokat kell illetékes hatóságnak tekinteni.
         
         
            3. cikk
            Az illetékes hatóságok közötti igazgatási együttműködés
            A kísérleti projekt céljából az IMI-nek az alábbi funkciókat kell biztosítania:
            
                        a)
                     
                     
                        az (EU) 2021/1423 felhatalmazáson alapuló rendelet értelmében a megtagadásokkal kapcsolatos információk tárolását és megosztását szolgáló adattár;
                     
                  
                        b)
                     
                     
                        keresőeszköz, amely lehetővé teszi az illetékes hatóságok számára, hogy ellenőrizzék az adattárban, hogy egy adott magánszemélyre vonatkozóan található-e megtagadással kapcsolatos információ;
                     
                  
                        c)
                     
                     
                        eszköz, amely az (EU) 2021/1423 felhatalmazáson alapuló rendelet 4. cikkének megfelelően lehetővé teszi a bejegyzések törlését vagy frissítését;
                     
                  
                        d)
                     
                     
                        rendszer, amely rendszeres e-mailes emlékeztetőkkel figyelmezteti az illetékes hatóságokat, hogy az (EU) 2021/1423 felhatalmazáson alapuló rendelet 4. cikkének megfelelően ellenőrizzenek bizonyos bejegyzéseket.
                     
                  
         
            4. cikk
            A személyes adatok megőrzése
            Az 1024/2012/EU rendelet 14. cikke értelmében a kísérleti projekt részeként az adattárban tárolt és megosztott személyes adatok zárolása céljából minden egyes megtagadásról szóló határozat esetében azt a dátumot kell annak az időpontnak tekinteni, amelytől kezdve már nem szükséges a személyes adat tárolása vagy megosztása, amely napon az (EU) 2021/1423 felhatalmazáson alapuló rendelet 5. cikke értelmében az adott megtagadásról szóló határozathoz fűződő információ többé már nem elérhető. A zárolás napjától számított három év elteltével a zárolt adatnak automatikusan törlődnie kell az IMI-ből.
         
         
            5. cikk
            Nyomon követés és jelentéstétel
            A Bizottság statisztikákat bocsát a tagállamok rendelkezésére az adattárban rögzített bejegyzések számára vonatkozóan. E jelentés nem tartalmazhat információkat az egyes megtagadásról szóló határozatokat illetően.
         
         
            6. cikk
            Értékelés
            Az 1024/2012/EU rendelet 4. cikke (2) bekezdésében előírt kísérleti projekt eredményének értékelését az Európai Parlamentnek és a Tanácsnak kell benyújtani [...HL: kérjük, illessze be a dátumot:
               az e határozat hatálybalépésétől számított három év]
               -ig.
         
         
            7. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2021. május 21-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 316., 2012.11.14., 1. o.
         
         
            (2)  Az Európai Parlament és a Tanács (EU) 2021/555 irányelve (2021. március 24.) a fegyverek megszerzésének és tartásának ellenőrzéséről (HL L 115., 2021.4.6., 1. o.)
         
            (3)  A Bizottság (EU) 2021/1423 felhatalmazáson alapuló rendelete (2021. május 21.) az (EU) 2021/555 európai parlamenti és tanácsi irányelv értelmében a bizonyos tűzfegyverek megszerzésére és tartására vonatkozó engedélyek megtagadására vonatkozó információk elektronikus eszközökkel történő szisztematikus cseréjére vonatkozó részletes szabályok meghatározásáról (lásd e Hivatalos Lap 3. oldalát).